Judecătorul Cristi Danileț îi solicită președintelui Uniunii Naționale a Judecătorilor din România, Dana Gîrbovan, să facă publice numărul și lista cu membrii UNJR „care pretinde că sunt judecători, precum și data ultimei adunări generale pe care a ținut-o și prin care a fost mandatată să meargă la Parlament în numele acestor membri”.

„Am văzut intenția doamnei Gîrbovan că nu știu ce protocoale să fie făcute publice. Eu sunt judecător de penal și în numele și pentru mine nu a fost încheiat niciun protocol. Pot să asigur de asta pe oricine. Dar dacă tot suntem la capitolul dezvăluirea informațiilor secrete: îi cer doamnei Gîrbovan să dezvăluie public numărul și lista cu membrii UNJR care pretinde că sunt judecători, precum și data ultimei adunări generale pe care a ținut-o și prin care a fost mandatată să meargă la Parlament în numele acestor membri. S-ar putea ca publicul să aibă o mare surpriză! Eu spun că azi această asociație nu are mai mult de 3 membri activi și că niciunul nu a mandatat-o pe doamna Gîrbovan să consilieze Parlamentul cum să modifice legile justiției”, a scris judecătorul Cristi Danileț, sâmbătă, pe pagina sa de Facebook.

Sursa: Agerpres